DEĊIŻJONI TA’ IMPLIMENTAZZJONI TAL-KUMMISSJONI (UE) 2020/636

tat-8 ta’ Mejju 2020

li temenda d-Deċiżjoni 2008/477/KE fir-rigward ta’ aġġornament tal-kundizzjonijiet tekniċi rilevanti applikabbli għall-medda ta’ frekwenzi 2 500-2 690 MHz

(notifikata bid-dokument C(2020) 2831)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (Deċiżjoni dwar l-Ispettri tar-Radju) (1), u b’mod partikolari l-Artikolu 4(3) tagħha,

Billi:

(1) Id-Deċiżjoni tal-Kummissjoni 2008/477/KE (2) tarmonizza l-kundizzjonijiet tekniċi għall-użu tal-medda ta’ frekwenzi 2 500-2 690 MHz (“il-medda ta’ frekwenzi ta’ 2,6 GHz”) għas-sistemi terrestri li huma kapaċi jipprovdu servizzi ta’ komunikazzjoni elettronika (ECSs) fl-Unjoni, u hija mmirata primarjament lejn is-servizzi tal-broadband mingħajr fili għall-utenti aħħarija.

(2) L-Artikolu 6(3) tad-Deċiżjoni Nru 243/2012/UE tal-Parlament Ewropew u tal-Kunsill (3), jirrikjedi li l-Istati Membri jgħinu lill-fornituri tal-ECSs biex jaġġornaw regolarment in-netwerks tagħhom għat-teknoloġija l-iktar reċenti u l-iktar effiċjenti, sabiex joħolqu d-dividendi tal-ispettru tagħhom stess f’konformità mal-prinċipji tan-newtralità tas-servizz u tat-teknoloġija.

(3) Il-Komunikazzjoni tal-Kummissjoni “Konnettività għal Suq Uniku Diġitali Kompetittiv - Lejn Soċjetà Ewropea tal-Gigabits” (4), tistabbilixxi objettivi ġodda tal-konnettività għall-Unjoni li jridu jinkisbu permezz tat-tqegħid u tal-adozzjoni mifruxa ta’ netwerks b’kapaċità għolja ħafna. Għal dak l-għan, il-Komunikazzjoni tal-Kummissjoni “5G għall-Ewropa: Pjan ta’ Azzjoni” (5) tidentifika l-ħtieġa li tittieħed azzjoni fil-livell tal-Unjoni, inkluż l-identifikazzjoni u l-armonizzazzjoni tal-ispettru għall-5G abbażi tal-opinjoni tal-Grupp għall-Politika dwar l-Ispettru tar-Radju (RSPG), sabiex tiġi żgurata l-kopertura tal-5G mingħajr interruzzjoni fiż-żoni urbani kollha u fir-rotot ewlenin kollha tat-trasport terrestri sal-2025.

(4) Fiż-żewġ opinjonijiet tiegħu dwar “il-pjan direzzjonali strateġiku lejn il-5G għall-Ewropa” (tas-16 ta’ Novembru 2016 (6) u tat-30 ta’ Jannar 2019 (7)), l-RSPG identifika l-ħtieġa li jiġi żgurat li l-kundizzjonijiet tekniċi u regolatorji għall-meded kollha li diġà ġew armonizzati għan-netwerks mobbli jkunu tajbin għall-użu tal-5G. Il-medda ta’ frekwenzi ta’ 2,6 GHz hija medda waħda minn dawk il-meded, li attwalment tintuża fl-Unjoni primarjament għar-raba’ ġenerazzjoni ta’ sistemi tal-broadband mingħajr fili (jiġifieri l-Evoluzzjoni fit-Tul, LTE).

(5) Fit-12 ta’ Lulju 2018, skont l-Artikolu 4(2) tad-Deċiżjoni Nru 676/2002/KE, il-Kummissjoni tat mandat lill-Konferenza Ewropea tal-Amministrazzjonijiet Postali u tat-Telekomunikazzjoni (CEPT) biex tirrieżamina l-kundizzjonijiet tekniċi armonizzati għal ċerti meded ta’ frekwenzi armonizzati tal-UE, inkluż il-medda ta’ frekwenzi ta’ 2,6 GHz, u biex tiżviluppa l-kundizzjonijiet tekniċi armonizzati l-inqas restrittivi li jkunu adattati għas-sistemi terrestri mingħajr fili tal-ġenerazzjoni li jmiss (5G).

(6) Fil-5 ta’ Lulju 2019, is-CEPT ħarġet rapport (ir-rapport 72 tas-CEPT) li jirrieżamina, fost affarijiet oħra, il-kundizzjonijiet tekniċi armonizzati tal-UE fil-medda ta’ frekwenzi ta’ 2,6 GHz abbażi fuq il-kunċett ta’ block edge mask (BEM), fil-kuntest tal-introduzzjoni ta’ sistemi terrestri mingħajr fili tal-ġenerazzjoni li jmiss (5G) f’dik il-medda. B’mod partikolari, ir-rapport jistabbilixxi l-kundizzjonijiet tekniċi armonizzati għas-sistemi ta’ antenni mhux attivi u attivi (AAS attivi u AAS mhux attivi), li jintużaw f’sistemi li huma kapaċi jipprovdu servizzi ta’ komunikazzjoni elettronika tal-broadband mingħajr fili (WBB ECSs) b’operazzjonijiet sinkronizzati u mhux sinkronizzati. Jipprevedi wkoll il-koeżistenza tad-WBB ECSs tal-AAS attivi u tad-WBB ECSs tal-AAS mhux attivi abbażi ta’ dupleks permezz ta’ diviżjoni tal-frekwenzi (FDD) u ta’ dupleks permezz ta’ diviżjoni tal-ħin (TDD) fil-medda. Jindirizza wkoll il-koeżistenza ta’ WBB ECSs fil-medda u servizzi oħra fil-meded ta’ frekwenzi biswit xulxin.

(7) Ir-rapport 72 tas-CEPT jinnota użu mhux akkoppjat limitat ħafna (jew TDD jew inkella Downlink Supplimentari, SDL) ’il barra mis-sottomedda 2 570-2 620 MHz, u jenfasizza li tali użu jenħtieġ li jkun soġġett għal armonizzazzjoni ulterjuri u għal skedar ikkoordinat fil-livell tal-UE, minħabba r-riskju ta’ interferenza fil-fruntieri nazzjonali. Sabiex jiġi eliminat dak ir-riskju, jenħtieġ li tiġi evitata l-flessibbiltà tal-użu mhux akkoppjat ’il barra minn dik is-sottomedda, kif previst bl-arranġament armonizzat tal-allokazzjoni ta’ kanali tal-UE għall-medda ta’ frekwenzi ta’ 2,6 GHz. L-Istati Membri jistgħu jagħżlu operazzjonijiet tan-netwerk tat-TDD li jkunu sinkronizzati, semisinkronizzati jew mhux sinkronizzati fis-sottomedda 2 570-2 620 MHz u jiżguraw użu effiċjenti tal-ispettru, filwaqt li jqisu r-rapporti 296 (8) u 308 (9) tal-Kumitat tal-Komunikazzjoni Elettronika (ECC) rigward is-sinkronizzazzjoni.

(8) Jenħtieġ li l-konklużjonijiet tar-rapport 72 tas-CEPT jiġu applikati fl-Unjoni kollha u jiġu implimentati mill-Istati Membri mingħajr dewmien, għajr f’każijiet li jkunu ġustifikati. Dan se jrawwem id-disponibbiltà u l-użu tal-medda ta’ frekwenzi ta’ 2,6 GHz għas-sistemi 5G filwaqt li jissalvagwardja l-prinċipji tan-newtralità tat-teknoloġija u tas-servizz.

(9) Il-kunċett ta’ “għażla u t-tqegħid għad-dispożizzjoni” tal-medda ta’ frekwenzi ta’ 2,6 GHz fil-kuntest ta’ din id-Deċiżjoni jirreferi għall-passi li ġejjin: (i) l-adattament tal-qafas legali nazzjonali dwar l-allokazzjoni tal-frekwenzi biex jinkludi l-użu maħsub ta’ din il-medda skont il-kundizzjonijiet tekniċi armonizzati stabbiliti f’din id-Deċiżjoni, (ii) l-inizjazzjoni tal-miżuri kollha meħtieġa sabiex tiġi żgurata koeżistenza mal-użu eżistenti f’din il-medda, sa fejn ikun meħtieġ, (iii) l-inizjazzjoni tal-miżuri xierqa, appoġġata mill-varar ta’ proċess ta’ konsultazzjoni mal-partijiet ikkonċernati, fejn ikun xieraq, sabiex ikun permess l-użu ta’ din il-medda f’konformità mal-qafas legali applikabbli fil-livell tal-Unjoni, inkluż il-kundizzjonijiet tekniċi armonizzati ta’ din id-Deċiżjoni.

(10) Jaf ikunu meħtieġa ftehimiet transfruntiera bejn l-Istati Membri u ma’ pajjiżi mhux tal-UE biex jiġi żgurat li l-Istati Membri jimplimentaw il-parametri stabbiliti b’din id-Deċiżjoni, u b’hekk tkun evitata interferenza li tagħmel ħsara u jittejbu l-effiċjenza tal-ispettru u n-nuqqas ta’ frammentazzjoni fl-użu tal-ispettru.

(11) Għalhekk, jenħtieġ li d-Deċiżjoni 2008/477/KE tiġi emendata skont dan.

(12) Il-miżuri previsti f’din id-Deċiżjoni huma skont l-opinjoni tal-Kumitat dwar l-Ispettru tar-Radju,

ADOTTAT DIN ID-DEĊIŻJONI:

Artikolu 1 Id-Deċiżjoni 2008/477/KE hija emendata kif ġej: (1) fl-Artikolu 2, il-paragrafi 1 u 2 huma sostitwiti b’li ġej: “1. L-Istati Membri għandhom jiddeżinjaw u jagħmlu disponibbli, fuq bażi mhux esklużiva, il-medda ta’ frekwenzi 2 500-2 690 MHz għas-sistemi terrestri li huma kapaċi jipprovdu servizzi ta’ komunikazzjoni elettronika f’konformità mal-parametri stabbiliti fl-Anness ta’ din id-Deċiżjoni. 2. L-Istati Membri li jimplimentaw l-użu ta’ dupleks permezz ta’ diviżjoni tal-ħin jew ta’ “downlink biss” ’il barra mis-sottomedda 2 570-2 620 MHz fid-data meta din id-Deċiżjoni ssir effettiva jistgħu jitolbu perjodu tranżizzjonali għall-implimentazzjoni ta’ din id-Deċiżjoni, skont l-Artikolu 4(5) tad-Deċiżjoni Nru 676/2002/KE.”; (2) l-Anness huwa sostitwit bit-test fl-Anness ta’ din id-Deċiżjoni. (3) l-Artikolu 3 huwa sostitwit b’li ġej: “Artikolu 3 L-Istati Membri għandhom jirrappurtaw lill-Kummissjoni dwar l-implimentazzjoni ta’ din id-Deċiżjoni sat-30 ta’ April 2021.”

Artikolu 2 Din id-Deċiżjoni hija indirizzata lill-Istati Membri.

Magħmul fi Brussell, it-8 ta’ Mejju 2020. Għall-Kummissjoni Thierry BRETON Membru tal-Kummissjoni

(1) ĠU L 108, 24.4.2002, p. 1.

(2) Id-Deċiżjoni tal-Kummissjoni 2008/477/KE tat-13 ta’ Ġunju 2008 dwar l-armonizzazzjoni tal-medda ta’ frekwenzi bejn 2 500-2 690 MHz għas-sistemi terrestri li huma kapaċi jipprovdu servizzi ta’ komunikazzjoni elettronika fil-Komunità (ĠU L 163, 24.6.2008, p. 37).

(3) Id-Deċiżjoni Nru 243/2012/UE tal-Parlament Ewropew u tal-Kunsill tal-14 ta’ Marzu 2012 li tistabbilixxi programm pluriennali tal-politika tal-ispettru tar-radju (ĠU L 81, 21.3.2012, p. 7).

(4) Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Konnettività għal Suq Uniku Diġitali Kompetittiv - Lejn Soċjetà Ewropea tal-Gigabits” (COM(2016) 587 final).

(5) Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar “5G għall-Ewropa: Pjan ta’ Azzjoni”, (COM(2016) 588 final).

(6) Id-Dokument RSPG16-032 final tad-9 ta’ Novembru 2016, Strategic roadmap towards 5G for Europe: opinion on spectrum related aspects for next-generation wireless systems (5G) (l-ewwel opinjoni tal-RSPG dwar il-5G).

(7) Id-dokument RSPG19-007 final tat-30 ta’ Jannar 2019, Strategic Spectrum Roadmap Towards 5G for Europe: opinion on 5G implementation challenges (it-tielet opinjoni tal-RSPG dwar il-5G).

(8) Ir-rapport 296 tal-ECC tat-8 ta’ Marzu 2019, National synchronization regulatory framework options in 3 400-3 800 MHz: a toolbox for coexistence of MFCNs in synchronised, unsynchronised and semi-synchronised operation in 3 400-3 800 MHz.

(9) Ir-rapport 308 tal-ECC tas- 6 ta’ Marzu 2020, Analysis of the suitability and update of the regulatory technical conditions for 5G MFCN and AAS operation in the 2 500-2 690 MHz frequency band.